Predkladacia správa

Návrh zákona, ktorým sa ruší zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov (ďalej len „zákon č. 502/2001 Z. z.“) a ktorým sa ruší zákon č. 440/2000 Z. z. o správach finančnej kontroly v znení neskorších predpisov (ďalej len „zákon č. 440/2000 Z. z.“), bol vypracovaný v súlade s Plánom legislatívnych úloh vlády SR na rok 2015. Prijatím návrhu zákona sa zefektívni systém verejnej vnútornej kontroly s dôrazom na overovanie a hodnotenie riadenia procesov a všetkých činností nielen pri realizácii programov zahraničnej pomoci v súvislosti so zabezpečením programového obdobia 2014-2020, ale aj s dôrazom na ciele programu ESO a ciele programového vyhlásenia vlády. Vytvorí sa také prostredie verejnej vnútornej kontroly a auditu, ktoré poskytne uistenie, že verejné výdavky sú využívané hospodárne, efektívne, účelne a účinne. Správne a efektívne nastavenie systému verejnej vnútornej kontroly a auditu je jedným z dôležitých nástrojov vlády na odhaľovanie skrytých systémových rizík a prevenciu kriminality a podvodov.
Podľa návrhu zákona sa zriaďuje Úrad vládneho auditu s pôsobnosťou pre celé územie Slovenskej republiky na rozdiel od súčasnej platnej právnej úpravy, podľa ktorej sú zriadené Správy finančnej kontroly so sídlom v Bratislave, Zvolene a Košiciach. V budúcnosti sa uvažuje s alternatívou, že na Úrad vládneho auditu sa postupne prenesie výkon vládneho auditu aj z Ministerstva financií Slovenskej republiky. Z uvedeného vyplýva, že Ministerstvo financií Slovenskej republiky by bolo len metodickým orgánom a plnilo by úlohy vyplývajúce z jeho úloh ako ústredného orgánu štátnej správy pre finančnú kontrolu, vnútorný audit a vládny audit. Cieľom Ministerstva financií Slovenskej republiky by bolo vytvoriť také prostredie verejnej vnútornej kontroly a auditu, ktoré poskytne uistenie, že verejné výdavky sú využívané hospodárne, efektívne, účelne a účinne.

Predložený návrh zákona je v súlade s Ústavou SR, zákonmi a medzinárodnými zmluvami a s právom Európskej únie.
 
Predložený návrh zákona nezakladá žiadne vplyvy na rozpočet verejnej správy a na podnikateľské prostredie, nevyvoláva sociálne vplyvy, ani vplyvy na životné prostredie a informatizáciu spoločnosti.